**มนุษยนิยม**

ตอนที่ 1 แนวคิดมนุษยนิยม

ตอนที่ 2 แนวคิดมนุษยนิยมใหม่

**ตอนที่ 1 แนวคิดมนุษยนิยม**

มนุษยนิยม (Humanism) เป็นชื่อที่ใช้เรียกแนวความคิดหรือปรัชญาระบบหนึ่ง ซึ่งมีรากศัพท์มาจากภาษาละตินคือ Humanistas ซึ่งหมายถึง ความเป็นมนุษย์ เรื่องราวเกี่ยวกับมนุษย์ หรือสิ่งที่เกี่ยวข้องกับมนุษย์ ซึ่งความหมายตามรูปศัพท์นี้จะหมายถึง ความเชื่อ หรือความคิดที่เกี่ยวข้องกับมนุษย์

ราชบัณฑิตยสถาน (2548) ได้ให้ความหมายเกี่ยวกับมนุษยนิยมไว้ 2 ประการคือ 1) ทัศนะที่ถือว่า มนุษย์เป็นสิ่งหนึ่งในธรรมชาติ มีศักดิ์ศรี มีค่า และมีความสามารถที่จะพัฒนาตนเองโดยอาศัยเหตุผล และวิธีการทางวิทยาศาสตร์ โดยไม่ต้องอาศัยอานาจเหนือธรรมชาติแต่อย่างใด และ 2) ในทัศนะของกลุ่มศาสนาบางกลุ่ม ถือว่า มนุษย์จะสามารถพัฒนาตนเองให้สมบูรณ์ได้นั้นก็ต้องอาศัยคาสอนทางศาสนา

ในขณะที่ สิทธิ์ บุตรอินทร์ (2532) กล่าวให้ความหมายมนุษยนิยมไว้ว่า หมายถึง ทัศนะที่ยกคุณค่าและความสำคัญสูงสุดให้แก่ความเป็นมนุษย์ มุ่งแสวงหาแนวทางที่ดีที่สุดเพื่อมนุษย์ในโลก ถือมนุษย์เป็นศูนย์กลาง และเป็นมาตรฐานของทุกสิ่งทุกอย่าง ถือว่ามนุษย์มีเจตจำนงอิสระ พลังความคิดริเริ่มสร้างสรรค์ ความพยายาม ศักยภาพ ศักดิ์ศรีโดยธรรมชาติ ซึ่งมนุษย์อยู่ในวิสัยรับผิดชอบต่อชะตากรรมของตนเองได้ โลกย่อมเป็นไปตามความคิดมนุษย์

จากความหมายตามรูปศัพท์และการอธิบายความข้างต้นจะเห็นได้ว่า มนุษยนิยมเป็นระบบปรัชญาที่กินความกว้างและครอบคลุมถึงความเป็นมนุษย์ทั้งหมด โดยงานวิจัยของพระมหาประสิทธิ์ สิริปโญ (2536) ได้กล่าวไว้ว่า ถ้าเราพิจารณาแยกแยะความหมายตามการใช้ อาจจาแนกความหมายได้ 2 ประการ คือ:-

**ก. ความหมายทางปรัชญา**

มนุษยนิยม หมายถึง ความเชื่อ ทัศนคติ และวิธีการมองโลกและชีวิตอีกแบบหนึ่งในการครองตัวเป็นมนุษย์ของตัวเอง มนุษย์ คือผู้กาหนดและจัดการความเป็นมนุษย์ ความเป็นไปของชีวิตและของโลกมนุษย์ ตลอดจนทุกสิ่งทุกอย่างที่เกี่ยวข้องกับมนุษย์ด้วยตัวเอง นั่นคือ มนุษยนิยม ยกความเป็นใหญ่และความสำคัญให้แก่มนุษย์ผู้พร้อมด้วยความพยายามและสมรรถวิสัยในการกำหนดรูปแบบของโลกมนุษย์ และควบคุมบงการชะตาชีวิตของมนุษย์เองได้ มนุษย์สามารถแปรรูปเปลี่ยนความหมายของโลกและชีวิตให้เป็นไปในลักษณะต่างๆ ได้ สามารถประกอบกรรมทำให้โลกและชีวิตดีขึ้นหรือเลวลงได้

**ข. ความหมายทางสังคม**

มนุษยนิยม หมายถึง ทัศนะที่มุ่งให้เกิดความดีความประเสริฐขึ้นในตัวมนุษย์ ให้มนุษย์สามารถอยู่ร่วมกันเป็นสังคม มีอุดมการณ์สูงสุดหรือความดีสูงสุดอยู่ที่การบำเพ็ญตนให้เกิดประโยชน์แก่เพื่อนมนุษย์ บนพื้นฐานที่ว่าคนเราสามารถพัฒนาความดีสูงสุดขึ้นในตัวเองได้ ด้วยการทำประโยชน์แก่เพื่อนมนุษย์ดังกล่าว ในแนวทาง และโอกาสและขอบเขตที่ตนสามารถจะกระทำได้ ซึ่งมนุษย์ที่ดำเนินการเช่นนั้นก็จะได้รับประโยชน์สุขนั้นด้วยเหมือนกัน ความดีสูงสุดของมนุษย์จึงหมายถึงผลของการกระทำที่ช่วยให้ตนเองสุขสมหวังพอๆกับผู้อื่นโดยไม่ทำให้ตนเองและผู้อื่นเดือดร้อน

จึงขอสรุปความหมายของ “มนุษยนิยม” เป็นเบื้องต้น ณ ที่นี้ได้ว่า เป็นแนวคิดที่เน้นตัวมนุษย์เป็นศูนย์กลางของสรรพสิ่งที่มนุษย์เกี่ยวข้องหรือสัมพันธ์ด้วย โดยที่แต่ละคนต่างก็มีศักดิ์ศรี มีคุณค่า มีศักยภาพ สมรรถภาพ ประสิทธิภาพและสิทธิเสรีภาพ ที่จะเลือกตัดสินการกระทำในสิ่งที่ตนเห็นว่า มีความถูกต้องเหมาะสม สำหรับตนเอง ตลอดทั้งสามารถเกื้อกูลแก่ผู้อื่นและสังคมได้อีกด้วย โดยมีเป้าหมายอยู่ที่ความสุข

ความสงบ หรือความจริงสูงสุดตามที่แต่ละคนมุ่งปรารถนาที่จะดาเนินไปจนถึงที่สุด

คอลิส ลามองต์ (Coliss lamont, 1997) กล่าวไว้ว่า คาว่า “มนุษยนิยม” นี้ ถูกนำมาใช้ในราวคริสต์ศตวรรษที่ 15 โดยนักปรัชญากลุ่มหนึ่งที่ต้องการจะแสดงให้เห็นถึงความเชื่อ หลักการ อุดมการณ์ และแนวทางการดำเนินชีวิตของนักเขียน กวี นักวิทยาศาสตร์ นักวิชาการด้านต่าง ๆ ตลอดจนนักปรัชญาของยุโรปในยุคฟื้นฟูวิทยาการ (Renaissance Age)

ขณะเดียวกัน พอล เอ็ดเวิร์ด (Paul Edward , 1967) ได้กล่าวไว้ว่า แม้ว่าขบวนการทางความคิดแบบมนุษยนิยมจะเพิ่งปรากฏในประวัติศาสตร์ปรัชญาเป็นครั้งแรกในประเทศอิตาลี ราว ๆ ศตวรรษที่ 15 และได้แผ่ขยายไปยังประเทศอื่น ๆ ในทวีปยุโรปในเวลาต่อมาก็ตาม แต่จากงานวิจัยของพระมหาบุญเรือง ปญาวชิโร (2542) กล่าวว่า เมื่อพิจารณาถึงแนวคิดของนักปรัชญายุคก่อนหน้านั้นจะพบว่า แนวคิดแบบมนุษยนิยมได้เกิดขึ้นมาแล้วพร้อม ๆ กับประวัติศาสตร์ปรัชญานั่นเอง ดังเช่น นักปรัชญายุคแรกสมัยกรีกโบราณที่ให้ความสนใจเกี่ยวกับชีวิต และความสำคัญเกี่ยวกับกับมนุษย์ในหลาย ๆ แง่มุม จะมีการชะงักตัวลงบ้างในยุคต่อมาเมื่อคริสต์ศาสนาได้เข้ามามีอิทธิพลทางการเมือง และใช้อำนาจทางการเมืองบีบคั้นนักคิดที่ขัดแย้งกับแนวคำสอนทางศาสนา ซึ่งประวัติศาสตร์ปรัชญาช่วงนี้ถือว่าเป็นยุคมืดทางปัญญา (Dark Age) จนกระทั่งแนวคิดนี้ได้กลับมาฟื้นฟูอีกครั้งในยุคฟื้นฟูศิลปวิทยาการ (Renaissance Age) และมีอิทธิพลในยุคต่อมา เช่น ยุคแสงสว่างแห่งปัญญา (Enlightenment Age)

สิทธิ์ บุตรอินทร์ (2554) ยังกล่าวไว้ว่า แนวคิดมนุษยนิยมนี้ยังครอบคลุมความหมายบางประการของปรัชญาฝ่ายสัจนิยม (Realism) อเทวนิยม (Atheism) เหตุผลนิยม (Rationalism) ประโยชน์นิยม (Utilitarianism) ปฏิบัตินิยม (Pragmatism) ปฏิฐานนิยม (Positivism) และ อัตถิภาวนิยม (Existentialism) ด้วย

สำหรับแนวคิดมนุษยนิยมยังปรากฏอยู่ในอารยธรรมตะวันออกด้วย ไม่ว่าจะเป็นศาสนา ปรัชญา หรือขนบธรรมเนียมประเพณี โดยเฉพาะในประเทศจีนและอินเดีย จึงกล่าวได้ว่า อู่อารยธรรมที่เป็นแหล่งกำเนิดปรัชญาและศาสนาของโลกในตะวันออกนั้น มีอยู่ 2 แหล่งใหญ่ๆ คือ อารยธรรมจีน และอารยธรรมอินเดีย นอกจากนี้ก็ยังแผ่อิทธิพลทางอารยธรรมไปยังนานาประเทศทั้งใกล้และไกลอีกด้วย

ดังนั้น แนวคิดมนุษยนิยมนี้จึงสอนให้คนเรายอมรับว่าความเปลี่ยนแปลงนั้นเป็นไปตามกระบวนการตามธรรมชาติ แต่ความเจริญที่แท้จริงจะต้องเป็นอุบัติการณ์ที่เกิดจากการที่มนุษย์เป็นผู้เปลี่ยนแปลง ความสำคัญของปรัชญามนุษยนิยม แสดงให้เห็นว่ามนุษย์เป็นผู้มีความรู้ความสามารถ ศักยภาพ สิทธิเสรีภาพและอำนาจโดยชอบธรรมตามธรรมชาติ ที่จะเป็นผู้กำหนดสร้างสรรค์สิ่งที่พึงพอใจสาหรับตนเอง โดยกิจกรรมดังกล่าวนั้นย่อมครอบคลุมทุกๆ ด้านตามกระบวนการของชีวิต ทั้งด้านปัจเจกชน สังคม การเมือง เศรษฐกิจ การศึกษา เป็นต้น

**ตอนที่ 2 แนวคิดมนุษยนิยมใหม่**

แนวคิดมนุษยนิยมใหม่ หรือ Neo Humanism เป็นแนวคิดที่นาเสนอโดยนักปราชญ์ชาวอินเดียที่ชื่อว่า ประภัต รันจัน ซาการ์ (Prabhat Ranjan Sarkar) โดยสุดารัตน์ กิตติวงศากูล (2549) กล่าวว่า ซาการ์ นั้นได้เสนอแนวความคิดเกี่ยวกับสังคมและภราดรภาพสากลที่ชื่อว่า นีโอฮิวแมนนิส โดยเชื่อว่าทุก ๆ สิ่งในจักรวาล ไม่ว่าจะเป็นมนุษย์ สัตว์ พืชและวัตถุต่าง ๆ ล้วนเป็นสมาชิกของครอบครัวใหญ่หนึ่งเดียวกัน ดังนั้นความสัมพันธ์ระหว่างกันจึงควรเป็นไปอย่างเกื้อกูล ซึ่งจะแตกต่างจากความเชื่อของมนุษยนิยมทั่วไป ที่มีความเชื่อพื้นฐานว่า มนุษย์เท่านั้นที่มีจุดเริ่มต้นมาจากสิ่งเดียวกัน

ใจรัตน์ จตุรภัทรพร (2541) กล่าวว่า มนุษยนิยมใหม่มีเนื้อหาครอบคลุมถึงมนุษยนิยมในอดีต ปัจจุบัน และเพื่ออนาคต การอธิบายมนุษยชาติตามทัศนะของมนุษยนิยมในมุมมองใหม่นี้ จะเปิดทางของพัฒนาการของมนุษย์ให้กว้างขวางขึ้นและง่ายต่อการดำเนินตามยิ่งขึ้น มนุษยนิยมใหม่จะให้แรงบันดาลใจใหม่และให้การตีความหมายต่อมโนคติของการดำรงอยู่ของมนุษย์ โดยจะช่วยให้มนุษย์เข้าใจมนุษย์ในฐานะสิ่งมีชีวิตที่มีความคิดด้วยกัน มีสติปัญญาเพื่อรับผิดชอบปกป้องดูแลรักษาสิ่งต่าง ๆ ที่มีขึ้นในโลกและจักรวาล ซึ่งถือเป็นหน้าที่อันยิ่งใหญ่

วีระเทพ ปทุมเจริญวัฒนา (2538) กล่าวว่า แนวคิดนี้มีพื้นฐานมาจากหลักโยคะศาสตร์ที่พัฒนาตนเองทั้งด้านร่างกายและจิตใจโดยนำเอาหลักการทางจิตวิทยาของตะวันตกมาอธิบายการเปลี่ยนแปลงที่เกิดขึ้น เป็นแนวคิดหนึ่งที่มีเป้าหมายเน้นให้ผู้เรียนเกิดปัญญาบริสุทธิ์ ที่เรียกว่า Intuition หรือ ภาวนามยปัญญา

ซึ่งประเวศ วะสี (2529) กล่าวถึง ภาวนามยปัญญาว่า เป็นความรู้ที่เกิดขึ้นเองในใจ โดยมิได้เกิดจากการคิดด้วยเหตุผล ซึ่งภาวนามยปัญญานี้เป็นความรู้ที่สำคัญ โดยการภาวนาทาให้ความคิดหยุดไป จนเกิดความสงบซึ่งเป็นเครื่องมือทำให้เกิดปัญญา และเมื่อได้ปัญญาที่บริสุทธิ์ มีระดับจิตสำนึกที่สูงขึ้นแล้ว เราก็จะพยายามยกระดับจิตสำนึกของกลุ่ม การยกระดับจิตสำนึกของกลุ่มจะเป็นจุดเริ่มต้นไปสู่การแก้ปัญหาชีวิตและสังคมได้

มนุษยนิยมใหม่ของซาการ์ นี้ดำเนินไปในลักษณะปฏิพัฒนาการ (Anti-thesis) กับปรัชญามนุษยนิยม โดยซาการ์มองว่า การยกย่องคุณค่า ความหมาย ความสำคัญของมนุษย์ในมนุษยนิยมอย่างไม่มีขอบเขตจะสร้างปัญหาให้กับมนุษย์ในที่สุด เพราะแนวคิดความรักตนเองของมนุษย์ ที่ให้ความสำคัญกับมนุษย์เป็นที่ตั้ง เป็นศูนย์กลางของทุกสิ่งในโลก มนุษย์เท่านั้นเป็นมาตรฐานของทุกอย่าง ทาให้มนุษย์ใช้เป็นข้ออ้าง ใช้เป็นโอกาส ใช้เป็นเหตุผลเพื่อตนเอง เพื่อตอบสนองรับใช้ความอยากได้ อยากมีของตนเอง โดยมีมนุษย์ผู้อื่น สังคม สิ่งมีชีวิตอื่น ๆ และธรรมชาติเป็นเหยื่อ สิ่งนี้เองซาการ์เรียกว่า มนษยนิยมเทียม

เกียรติวรรณ อมาตยกุล (2535) ได้กล่าวไว้ว่า แนวคิดมนุษยนิยมใหม่ หรือเป้าหมายสำคัญอย่างหนึ่งของนีโอฮิวแมนนิส คือ การถ่ายทอดความรู้สึกที่สวยงาม เต็มไปด้วยความรัก ความเมตตาที่ยิ่งมาสู่วิถีการดำเนินชีวิตปกติทั่ว ๆ ไป และแนวคิดมนุษยนิยมใหม่นี้ มีเป้าหมายการแก้ปัญหาต่าง ๆ ให้หมดไปด้วยแนวทาง 3 ประการคือ 1) การพัฒนาความรักความเมตตาที่ยิ่งใหญ่ หรือความรักที่เป็นสากล 2) ร่วมกลุ่มพลังแห่งความรัก และ 3) การสร้างสรรค์สังคมใหม่ด้วยความรักความเมตตา

จากแนวคิดที่กล่าวมาจะเห็นว่า มนุษยนิยมใหม่ หรือ นีโอฮิวแมนนิส มีเป้าหมายในการพัฒนามนุษย์และสังคมให้มนุษย์มีการพัฒนาตนเองทั้งด้านร่างกายและจิตใจตลอดจนการถ่ายทอดความรู้สึกที่ดี เต็มไปด้วยความรักเมตตาอันยิ่งใหญ่ โดยการฝึกสมาธิมาสู่วิธีการดำเนินชีวิตเพื่อสร้างสรรค์สังคมที่ดีงาม ซึ่งปัจจุบันพบว่า แนวคิดนี้ได้เข้ามามีบทบาทและนำไปใช้ในการพัฒนาการเรียนรู้ การจัดการศึกษา การจัดกิจกรรมกลุ่ม ตลอดจนการให้คำปรึกษาเพื่อปรับเปลี่ยนพฤติกรรมของบุคคลในสังคมไทยเป็นอย่างมาก